**An Nou Fericit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Am învățat să trecem peste valuri,

Iubirea mea, și tot n-a fost de-ajuns,

Un an plăpând pășește prin portaluri

Mirat și el că n-am găsit răspuns

La toate întrebările banale

Pe care lumea,-n goana ei prin timp,

Le-a adresat. Ce legi universale

Ne-au propulsat spre albul anotimp

Când între ani potecile-s deschise?

Pe-un armăsar, cu stele potcovit,

O să ajung să-ți las pe coli nescrise

Poeme noi și-un an mai fericit.

- Am învăţat să traversăm furtuna,

Iubirea mea, să n-ai niciun regret,

Poveşti de dor am scris, o mie una,

Şi anii i-am învins încet, încet.

Nu suntem regi, regatul nostru-i viaţa,

Întinerim în fiecare zi,

La pieptul meu, când vine dimineaţa,

Te strâng cu dor, de-aceea pot găsi

Motiv să cred că anul care vine

E un poem, ce-n prag mi-a poposit,

Îl voi începe,-aşa cum ştii, cu tine,

Sa fie bun şi mult mai fericit!

Liliana Trif Ioan Grigoraș

Vă dorim Un An Nou fericit plin de iubire și vise împlinite!